གཞན་ཡང་བོད་ཀྱི་ལོ་རྒྱུས་རྣམས་སུ་སུམ་པ་དང་ཞང་ཞུང་གཉིས་རྒྱལ་ཕྲན་བཅུ་གཉིས་ཀྱི་གྲས་སུ་བགྲང་སྲོལ་མེད་ལ།དེའི་ཕྱིར་བོད་ཀྱི་རྒྱལ་རབས་སུ་སུམ་པའི་རྒྱལ་བློན་དང་འབངས་ཀྱི་ལོ་རྒྱུས་མཐོང་རྒྱུ་མེད་པ་འདི་བྱུང་།དེ་གཙོ་བོ་ཕྱིས་ཀྱི་ལོ་རྒྱུས་མང་ཆེ་བ་སྤུར་རྒྱལ་པ་དང་ཞང་ཞུང་བོན་ལུགས་པ་དག་གིས་བྲིས་པ་ཤ་སྟག་ཡིན་པས།སུམ་པ་ནི་དེ་ལས་ལྡོག་སྟེ་རང་གི་ལོ་རྒྱུས་དང་བོན་ལུགས།གོམས་སྲོལ་དང་གནའ་གཏམ་སྐོར་ལ་ཐུན་མོང་མ་ཡིན་པའི་བརྗོད་སྟངས་མི་མཐུན་པ་ཡོད་རུང་བཀོད་པ་ཉུང་།དཔེར་ན་མིའུ་འགྲོ་བ་བྱུང་ཚུལ་དང་རླངས་ཀྱི་རིགས་རུས་བྱུང་ཚུལ་ལྟ་བུ་ཡོད་ཀྱང་དེ་དག་ཡི་གེར་བཀོད་པ་ཉུང་བས་ད་ལྟ་ང་ཚོས་མཐོང་རྒྱུ་མེད་པ་མ་གཏོགས་སུམ་པ་བ་ལ་ཡང་ཡར་ཀླུང་སྤུར་རྒྱལ་པ་དང་ཞང་ཞུང་བ་ལྟ་བའི་ལོ་རྒྱུས་ཕུན་སུམ་ཚོགས་པ་ཞིག་མེད་པའི་ངེས་པ་དེ་བས་ཀྱང་མེད།ཁྱད་པར་དུ་ཆོས་ལུགས་ཐད་སུམ་པ་རང་གི་ཁྱད་ཆོས་ལྡན་པའི་སུམ་བོན་ཞེས་པ་མཐུ་དང་རྫུ་འཕྲུལ་དང་ལྡན་པའི་བོན་སྟོན་མང་པོ་ཡོད་ཚུལ་རང་རེའི་ལོ་རྒྱུས་ཡིག་ཆ་དང་སྒོས་སུ་བོན་གྱི་བསྟན་འབྱུང་རྣམས་སུ་གསལ་བ་ལྟར་ལགས།དེ་མིན་བོན་གྱི་ཡིག་རྙིང་མདོ་འདུས་པ་རིན་པོ་ཆེའི་རྒྱུད་ལས་སྟོན་པ་གཤེན་རབ་འདས་རྗེས་བོན་བསྟན་ཡུལ་གྲུ་སོ་སོར་དར་ཚུལ་བརྗོད་སྐབས།དེ་ནས་བོད་དུ་རྒྱལ་ཕྲན་བཅུ་གཉིས་རིང་།བོད་ཀྱི་མཁས་པ་བཞི་ལ་བརྒྱུད།ལྡེ་གྱིམ་ཙ་རྨ་ཆུང་དང་།མེ་ཉག་ལྕེ་ཙ་མཁར་བུ་དང་།སུམ་པ་མུ་སྤང་གསལ་དང་དང་།ཞང་ཞུང་སྟོང་རྒྱུང་མཐུ་ཆེན་ནོ།།ཞེས་དང་།ཡང་སྲིད་པ་རྒྱུད་ཀྱི་ཁ་བྱང་ཆེན་མོ་ལས་ཀྱང་།དེ་ནས་སུམ་པའི་ཡུལ་དུ་བོན་དང་གཤེན་མ་མཆིས་ན།མི་ནི་སྲིད་པའི་ལྡངས་སེ་ལྡ་རྒྱལ་གྱིས།གཤེན་རབ་གསེར་ཤ་རུ་རིང་ཁྲི་ལ་སྤྱན་དྲངས་ནས།བོན་གྱི་མཚན་ནི་དམུ་ཡང་འཁོར་བ་དང་།སླང་གཡང་འཁོར་བར་བཏགས།མི་ལ་མིང་བཏགས་པ་མཁའ་འོ་སྟོང་འབྱམས་དང་།ཁྲི་མ་སངས་རྒྱལ་བ་ལགས།བོན་གྱི་རྔ་རྡུང་ཐབས་ནི་ལྷ་བྲག་དཀར་པོའི་སྒྲ་ལ་དཔེ་ལེན།བོན་གྱི་གཏོ་ཐབས་ནི།བདུད་རྩིའི་ཆར་པ་འབབ་པ་ལྟར་གཏོང་།གཡུང་དྲུང་བོན་ནི་ལྕགས་ཀྱི་ཤོག་ཐོག་གསེར་གྱི་སྣག་ཚའི་ཡི་གེ་རིས་སུ་བྲིས།།ཞེས་དང་།ཡང་།དེ་ནས་སུམ་པའི་ཡུལ་དུ་བྱོན།སུམ་པའི་བོན་པོ་དུང་མུ་ཕྱོ་ལ།ཕྱི་དོན་དུ་ཤིང་རིས་དང་རྡོ་ཤིང་འབུལ་བ་བསྟན།ནང་དོན་དུ་སུམ་པའི་སྐད་དང་མཐུན་པའི།འབྲས་བུ་ཆུད་མི་ཟ་བའི་བོན།སེམས་ཉིད་གཏན་ལ་ཕབ་ཅིང་བསྟན།ཅེས་དང་།ཡང་སུམ་པའི་ཡུལ་དུ་སུམ་པའི་བོན་པོ་དྲུང་མུ་ཕྱོ་ལ།འགས་པ་བསྐྲད་པར་རང་འགྲོས་བྱེད་པ་བསྟན།ཅེས་དང་།ཡང་སུམ་པའི་བོན་པོ་དྲུང་མུ་ཕྱོ་སང་གིས།རྒྱ་མཚོ་བལ་དུ་བཏུམས་ནས་མི་ལ་སྟོན་ནུས།ཞེས་དང་།ཡང་བསྒྲགས་པ་གླིང་གྲགས་སུ།སུམ་པའི་བོན་པོ་ཤིང་དང་གཡག་ལ་མངའ་ཆེ་སྟེ།གཡག་ཚོ་ལ་གཡག་ཏུ་འོང་།ཤིང་གིས་འགས་པའི་རང་འགྲོས་སུ་འགྲོ།ཞེས་དང་།ཡང་མཐོ་ཁྱུང་ལུང་དངུལ་མཁར་མན་ཆད་དང་།དམའ་སུམ་པ་གླང་གི་གྱིམ་ཤོད་དང་།ཤེལ་ལེ་རྒྱ་དཀར་ཚུན་ཆད་དུ།འཕྲུལ་ངག་བདེན་པའི་བོན་རྣམས་དར།ཞེས་སོགས་མང་དུ་འབྱུང་ལ།དེ་ལྟར་རྒྱལ་རབས་བོན་གྱི་འབྱུང་གནས་སུ་བོན་ལུགས་བཤད་སྐབས་ཞང་ཞུང་དང་སུམ་པ་མདོ་ཁམས་སོགས་སུ་བོན་མ་ནུབ་ཚུལ་དང་།གཞན་ཡང་མཐུ་དང་རྫུ་འཕྲུལ་དང་ལྡན་པའི་བོན་ནི་ཞང་ཞུང་གི་བོན་པོ་གླང་མུ་ཝེར་བྱ་བ་དང་སུམ་པའི་བོན་པོ་ཁྲི་སྙ་བྱ་བ་ཡོད་ཚུལ་དང་།དེ་ལ་བོན་ལུགས་འགའ་ཤས་ནི་རྒྱ་གར་ནག་དང་སུམ་པ་མི་ཉག་སོགས་ཀུན་ལ་བསྒྱུར་ཏེ་སུམ་པའི་བོན་པོ་ཨ་བ་ལྡོང་དང་།རྒྱ་ནག་གི་བོན་པོ་གསལ་བ་འོད་ཆེན་སོགས་ལ་བོན་གནང་ནས་ཁོང་རྣམས་ཀྱིས་རང་རང་གི་ཡུལ་དུ་བོན་སྤེལ་ཚུལ་སོགས་མང་དུ་བཀོད་འདུག་པ་ལས་ཀྱང་ཏོག་ཙམ་མཚོན་པར་སེམས་སོ།།ཡང་རྒྱའི་ཡིག་ཚང་དུའང་སུམ་པའི་ལུགས་སྲོལ་སྐོར་གོས་དང་ལྷམ་གྱོན་ལུགས་དང་།དུར་འདེབས་ལུགས།རྒྱལ་སྲིད་འཛིན་ལུགས་སོགས་བོད་འབྲོག་པའི་ལུགས་དང་ཆ་འདྲ་བ་མང་པོ་བཀོད་ཡོད་པས་དེ་དག་ལ་ཞིབ་འཇུག་བྱ་རྒྱུ་ཤིན་ཏུ་མང་ཡང་རེ་ཞིག་འདི་ཙམ་ལགས་སོ།།།།